Helseminister Bent Høie vil ha retningslinjer for når det er OK å dele bilder fra sykehuset, barnehagen og skolen

Stadig oftere tar pårørende frem mobiltelefonen og fotograferer på skoler, sykehus og andre institusjoner. Nå vil helseministeren ha en debatt om det er OK å dele alt.

Hilde Silkoset og Kristian Kjærnes har skrevet masteroppgave om syke barn i sosiale medier. Oppgaven har inspirert helseministeren til å se nærmere på problematikken. Tor Stenersen

5. okt. 2017 19:30 Sist oppdatert 8. oktober 2017

Far filmer sitt alvorlig syke barn som blir undersøkt av legen, og legger filmen ut på sin åpne Facebook-side.

Storesøster tar bilder av sin kreftsyke bror og legger dem ut på bloggen sin der hun ber om støtte til behandling i utlandet – uten å spørre ham om lov.

Bestemor filmer seg selv mens hun får cellegift, men filmen hun legger ut på nett viser også andre pasienter som får samme behandling.

Kan helsepersonell beskytte seg? Hvem tenker på etikken når det gjelder å dele informasjon? Disse spørsmålene ønsker helseminister Bent Høie å få svar på.

Han vil ha en offentlig debatt om problemstillingene ved å fotografere og filme der vi mottar offentlige tjenester - fra barnehager, skoler, barnevern, sykehus og sykehjem, og setter fredag ned et utvalg som skal diskutere dette.

Fakta Om utvalget Utvalget Høie setter ned skal utrede forholdet mellom ytringsfrihet, pressefrihet og personvern i helse- og omsorgstjenesten, barnevernet, barnehager og skoler. Det skal utrede praktiske spørsmål knyttet til filming, fotografering og reportasjer fra offentlige oppvekst-, utdannings- helse- og omsorgsinstitusjoner. I utvalget sitter både helsepersonell, pressefolk og jurister. Det ledes av Professor Benedikte Moltumyr Høgberg. Vis mer

– Ikke alle mennesker vil bli sett. Ikke alle mennesker vil bli hørt. Ikke alle mennesker vil dele frykten eller frustrasjonen. Det er også en rettighet, sier helseminister Bent Høie. Terje Pedersen / NTB scanpix

– Kan være til skade for barnet

A-magasinet hadde nylig en stor reportasje om foreldre som har lagt ut bilder og tekst om syke barn i sosiale medier.

Helseministeren forstår at det kan være positivt for foreldre å dele sine opplevelser om barnas sykdom, og at sorgen kan bli lettere å bære når den deles på sosiale medier.

Men han viser også til masteroppgaven barnesykepleierne Hilde Silkoset og Kristian Kjærnes har skrevet og som var omtalt i artikkelen.

– De slår fast at slik eksponering kan være til skade for barnet, og stiller spørsmål om hvordan barna senere vil oppleve at bilder av dem som sårbare og syke ligger lett tilgjengelig ute på nett, sier Høie.

Helseministeren trekker frem profilering av barn og sårbare personer og hvor langt ansattes taushetsplikt strekker seg som sentrale temaer for utvalget.

Ida Simonsen, var åpen om datterens og sin egen kreftsykdom sier det slik. Hennes historie i A-magasinet rørte helseminister Høie. Tor Stenersen

Slik jobbet A-magasinet med artikkelen: Fant fortvilede foreldre i livskrise

Åpenhet kan komme i konflikt med personvern

Høie presiserer at ytringsfrihet og personvern er grunnleggende rettigheter både for mottagere av tjenestene og for dem som yter dem, og sier at åpenhet og innsyn er med på å gjøre offentlige tjenester bedre.

– Utvalgets arbeid skal ikke føre til innstramminger i medienes muligheter til å sette kritisk søkelys på offentlige tjenester. Men noen ganger kan fotografering og filming på offentlige institusjoner komme i konflikt med retten til personvern og privatliv, sier han.

Sosiale medier skaper klasseskiller: Tigger om penger til behandling

Helseministeren ønsker større forutsigbarhet.

– Mange journalister blir møtt med ulike regler på ulike institusjoner. Mange opplever at de blir ønsket velkommen når de lager positive saker, men nektes adgang når de lager saker med kritisk søkelys på sykehuset, skolen eller barnevernsinstitusjonen, sier Høie.

– Detaljregulering går utover ytringsfriheten

Advokat Jon Wessel-Aas er spesialist på medierett. Han er ikke i tvil om at personvernet kommer i spill når det gjelder fotografering på denne typen institusjoner. Han mener imidlertid at forholdet mellom pressefriheten og personvernet er dårlig egnet for detaljregulering og spesiallovgivning, utover de generelle regler som allerede finnes om privatlivets fred og retten til eget personbilde.

– Erfaring viser at forsøk på mer detaljerte regler, feiler på den måten at de ikke inneholder den fleksibilitet som avveiningen mellom pressefrihet og personvern må undergis i hver konkrete sak. Det er snakk om to likeverdige menneskerettigheter, og derfor må lovgiver leve med at domstolene foretar disse konkrete avveiningene i den enkelte sak, fremfor å prøve å «fryse» fast avveiningene i detaljregulerende lovbestemmelser. Historien viser at det siste som regel går utover ytringsfriheten, sier Aas.

Her er flere saker om sosiale medier: